**OBRAZLOŽENJE IV. IZMJENA I DOPUNA PRORAČUNA**

**GRADA NOVSKE ZA 2020. GODINU**

**PRAVNI OSNOV**

Odredbama članka 7. Zakona o proračunu („Narodne novine“, broj 87/08, 136/12 i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

**OBRAZLOŽENJE**

Četvrtim izmjenama i dopunama iskazano je povećanje proračuna za 0,71 % ili 708.600,00 kn. Prema Računu financiranja ukupni prihodi i primici iznose 98.889.665,00 kn, rashodi i izdaci 97.908.359,00 kn, a kategorija viška/manjka iz prethodne godine iskazana je u prebijenom iznosu te iznosi -981.306,00 kn.

Provođenje četvrtih Izmjena i dopuna Proračuna za 2020. godinu je nužno zbog planiranja kapitalnog projekta 1005 K100039 Rekonstrukcija županijske ceste Stara Subocka-Plesno za što su predviđena sredstva sufinanciranja u iznosu od 500.000,00 kn. Ukupna vrijednost projekta iznosi 5.800.828,75 kn, Grad sudjeluje u sufinanciranju 50 %. Sredstva za realizaciju projekta planirana su ovim izmjenama u iznosu od 500.000,00 kn, a planom proračuna za 2021. godinu 2.401.000,00 kn. Zbog provođenja postupka otkupa zemljišta u zoni za potrebe projekta izgradnje Centra gaming industrije, iskazano je povećanje rashoda za otkup materijalne imovine u iznosu od 200.000,00 kn. Ujedno je ovim izmjenama izvršeno usklađenje planiranih primitaka i rashoda za otkup poslovne zgrade u centru Grada s Odlukom o kreditnom zaduženju Grada. Za realizaciju ovih projekata osigurana su sredstva na stavci prihoda od poreza. Iskazano je povećanje prihoda od poreza i prireza na dohodak za 700.000,00 kn s obzirom da je dosadašnja realizacija u očekivanim okvirima.

PROČELNICA

Marica Vitković